2.1 ปัจจัยความเสี่ยง

ความเสี่ยงในงานก่อสร้างโครงการสาธารณูปโภคขนาดใหญ่ ซึ่งอาจมีผลกระทบต่อผลการดำเนินงานของบริษัทฯ

บริษัทฯ รับงานก่อสร้างโครงการขนาดใหญ่ซึ่งทำสัญญาก่อสร้างกับรัฐบาล,
หน่วยงานที่เกี่ยวข้องกับรัฐบาลหรือเอกชนที่ได้รับสัมปทานจากรัฐบาล
ซึ่งโครงการเหล่านี้เป็นโครงการที่ได้รับความสนใจอย่างยิ่งจากประชาชนทั่วไป
และอาจถูกตรวจสอบโดยสาธารณะชนและหน่วยงานที่เกี่ยวข้องกับภาครัฐ มากกว่าปกติ
ซึ่งทำให้บริษัทฯ ต้องจัดสรรทรัพยากรต่างๆ รวมถึงเงินทุนหมุนเวียนจำนวนมาก
เพื่อให้ดำเนินงานเป็นไปอย่างต่อเนื่องจนจบโครงการ
อย่างไรก็ตามโครงการเหล่านี้อาจเกิดความล่าช้าในหลายประเด็น
รวมถึงอาจมีการเปลี่ยนแปลงงบประมาณและนโยบายทางรัฐบาล
ทำให้การรับชำระเงินค่าก่อสร้างของบริษัทฯ ล่าช้าออกไปด้วย
ซึ่งจะส่งผลกระทบต่อกระแสเงินสดและผลการดำเนินงาน

ความเสี่ยงจากความผันผวนของราคาน้ำมันเชื้อเพลิงและราคาวัสดุก่อสร้าง

การเปลี่ยนแปลงของราคาวัสดุก่อสร้างจะส่งผลกระทบโดยตรงกับต้นทุนก่อสร้างและผลการดำเนินงานของบริษัทฯ
ในกรณีที่บริษัทประมูลงานได้แล้วและราคาวัสดุก่อสร้างได้ปรับตัวสูงขึ้นภายหลัง
จะส่งผลกระทบต่อการควบคุมต้นทุนให้เป็นไปตามงบประมาณที่ตั้งไว้
ราคาน้ำมันเชื้อเพลิงและราคาเหล็กก่อสร้างที่ปรับตัวสูงขึ้น
แม้จะลดลงในตอนนี้บ้างก็มีผลกระทบต่อการดำเนินงานของบริษัทฯ โดยรวม บริษัทฯ
ได้ตระหนักถึงความเสี่ยงดังกล่าวจึงได้มีการติดตามความเคลื่อนไหวของราคาวัสดุก่อสร้างที่สำคัญอย่างใกล้ชิด
อีกทั้งบริษัทฯ มีความสัมพันธ์ที่ดีกับผู้จัดจำหน่าย
จึงช่วยให้การเจรจาต่อรองในเรื่องของราคาเป็นไปอย่างราบรื่น
ในกรณีที่มีการรับงานโครงการใหม่บริษัทฯ
ได้ดำเนินการเพื่อลดความเสี่ยงนี้ด้วยการประมาณการใช้และคาดการณ์ราคาวัสดุก่อสร้างล่วงหน้า
เพื่อใช้ในการวางแผนและรักษาระดับต้นทุนให้เหมาะสม งานที่บริษัทฯ
ได้รับจะต้องมีราคาที่สอดคล้องกับราคาวัสดุก่อสร้างที่เปลี่ยนแปลงไป

ความเสี่ยงจากรายได้ที่ยังไม่ได้เรียกชำระ

ในบางโครงการมีงานที่ก่อสร้างเสร็จและมีผลงานตรงงวดตามสัญญาแล้วบริษัทฯ
อาจไม่สามารถออกใบเรียกเก็บเงินและรับเงินตามงวดงานที่กำหนดไว้ในสัญญาได้
เนื่องมาจากความซับซ้อนและล่าช้าในการตรวจรับงานของผู้ว่าจ้างและ/หรือเจ้าของงาน
และในบางโครงการบริษัทฯ
ต้องปฏิบัติงานเพิ่มเติมหรือปฏิบัติตามคำสั่งเปลี่ยนแปลงงานตามที่เจ้าของงาน/ผู้แทนแจ้งมาในขณะที่เจ้าของงาน/ผู้แทนยังมิได้มีการตกลงเกี่ยวกับขอบเขตหรือราคาของงานที่ต้องปฏิบัติตามคำสั่งเปลี่ยนแปลง
(Change Order) นั้น การปฏิบัติในงานส่วนที่เปลี่ยนแปลงงานนี้
อาจก่อให้เกิดข้อโต้แย้งว่างานที่ทำนั้นเกินขอบเขตของงานที่กำหนดไว้ในแผนโครงการเดิมหรือไม่
และมีราคาที่เจ้าของงานยินดีชำระเงินหรือไม่
หากเจ้าของงานตกลงว่างานเปลี่ยนแปลงที่ทำนั้นเป็นงานเพิ่มและยินดีชำระเงิน แต่บริษัทฯ
อาจจะต้องรับภาระต้นทุนสำหรับงานดังกล่าวเป็นระยะเวลานาน
จนกว่าคำสั่งเปลี่ยนแปลงงานนั้นจะได้รับอนุมัติและบริษัทฯ ได้รับเงินค่างานนั้นจากเจ้าของงาน
เพื่อเป็นการลดความเสี่ยงด้านนี้ลง บริษัทฯ
จึงมีการติดตามผลการตรวจรับงานตลอดจนมีการประสานงานกับผู้ว่าจ้างและ/หรือ เจ้าของงาน
หรือผู้แทน อย่างใกล้ชิดอยู่เสมอ

ความเสี่ยงด้านบุคลากร

บริษัทก่อสร้างจำเป็นต้องมีบุคลากรที่มีประสบการณ์และความเชี่ยวชาญเป็นทรัพยากรที่สำคัญ
ทำหน้าที่เป็นผู้จัดการโครงการ(PM) หรือวิศวกรโครงการ (PE)
รับผิดชอบในการควบคุมและบริหารงานก่อสร้างแต่ละโครงการให้เสร็จสมบูรณ์
บริษัทก่อสร้างจึงมีความเสี่ยงต่อการขาดแคลนบุคลากรดังกล่าว
โดยเฉพาะวิศวกรที่มีความเชี่ยวชาญทั้งความรู้และประสบการณ์ซึ่งบริษัทฯ
ได้จัดจ้างพร้อมทั้งฝึกอบรมวิศวกรให้มีคุณสมบัติดังกล่าวเป็นพนักงานประจำของบริษัทฯ
ให้เพียงพอกับปริมาณงานก่อสร้างที่มีอยู่ บริษัทฯ
มีมาตรการในการลดความเสี่ยงจากการสูญเสียบุคลากรดังกล่าวด้วยการจูงใจให้บุคลากรกลุ่มนี้ทำงานอยู่กับบริษัทฯ
ในระยะยาว
โดยส่งเสริมให้มีความก้าวหน้าในงานและมีการจ่ายค่าตอบแทนรวมทั้งจัดสวัสดิการให้ตามความเหมาะสมกับพนักงานทุกคน

ความเสี่ยงด้านสภาพคล่องทางการเงิน

ธุรกิจรับเหมาก่อสร้างเป็นธุรกิจที่ต้องมีเงินทุนหมุนเวียนที่เพียงพอ
เพื่อใช้ในการจัดหาวัตถุดิบรวมถึงค่าจ้างแรงงานต่าง ๆ หากการบริหารสภาพคล่องไม่ดีพอบริษัทฯ
อาจจะไม่สามารถรับงานก่อสร้างโครงการใหม่ ๆ
หรืออาจไม่สามารถดำเนินการก่อสร้างโครงการต่างๆ ให้แล้วเสร็จได้ อย่างไรก็ตาม บริษัทฯ
ได้ตระหนัก ถึงความเสี่ยงดังกล่าว
จึงกำหนดเป็นนโยบายให้มีการบริหารสภาพคล่องอย่างระมัดระวังและการรับงานทุกโครงการจะต้องมีเงินรับล่วงหน้า
(Advance Payment) พร้อมทั้งตั้งเป้าหมายว่าแม้บริษัทฯ
จะอยู่ในสถานการณ์ที่ได้รับผลกระทบอย่างรุนแรง บริษัทฯ
ก็ยังคงมีแหล่งเงินทุนในยามจำเป็นไว้สนับสนุนธุรกิจของกิจการด้วยต้นทุนที่เหมาะสมอยู่เสมอ

ความเสี่ยงจากโครงการเสร็จล่าช้ากว่ากำหนด

เนื่องจากโครงการหลายโครงการ เป็นโครงการระบบสาธารณูปโภคขนาดใหญ่ของภาครัฐ
ซึ่งมีแนวทางการดำเนินงานที่ละเอียดและมีขั้นตอนการทำงานหลายขั้นตอน
บางครั้งบางโครงการอาจมีผลกระทบต่อประชาชนบางกลุ่ม
ทำให้เกิดการคัดค้านหรือประท้วงการก่อสร้างโครงการนั้น ๆ
ทำให้การดำเนินการก่อสร้างของบริษัทฯ ไม่เป็นไปตามแผนการดำเนินงานที่วางไว้ ทั้งนี้
บริษัทฯพยายามลดความเสี่ยงจากกรณีดังกล่าวโดยการทำสัญญาระหว่างบริษัทฯ
และเจ้าของงานอย่างรอบคอบ ครอบคลุมถึงกรณีดังกล่าวอย่างชัดเจน

ความเสี่ยงจากความผันผวนของอัตราแลกเปลี่ยน

ในโครงการก่อสร้างบางโครงการของบริษัทฯ
อาจต้องมีการสั่งซื้อวัสดุและอุปกรณ์ก่อสร้างจากต่างประเทศ และในบางโครงการ บริษัทฯ
อาจมีรายได้เป็นสกุลเงินตราต่างประเทศ
ซึ่งความผันผวนของอัตราแลกเปลี่ยนเงินตราต่างประเทศอาจจะส่งผลต่อต้นทุนและกำไร บริษัทฯ
ได้ดำเนินการลดความเสี่ยงจากอัตราแลกเปลี่ยนเงินตราต่างประเทศโดยวิธีการบริหารทางการเงิน
เช่น การดำเนินการจัดซื้อผ่าน Supplier ในประเทศ หรือการ Hedging
ด้วยตราสารทางการเงินตามที่จำเป็น ทั้งนี้
เพื่อเป็นการบริหารความเสี่ยงจากความผันผวนของอัตราแลกเปลี่ยน

ความเสี่ยงจากการเปลี่ยนแปลงของนโยบายของภาครัฐ

จากความไม่แน่นอนและการเปลี่ยนแปลงทางการเมืองภายในประเทศ
ในบางครั้งอาจจะส่งผลต่อนโยบายในการบริหารและการพัฒนาประเทศ
โดยเฉพาะนโยบายที่เกี่ยวกับโครงการก่อสร้างระบบสาธารณูปโภคพื้นฐานและการคมนาคมขนส่งต่างๆของภาครัฐที่อาจจะเปลี่ยนไปตามนโยบายของพรรคการเมืองต่างๆ
ทั้งนี้ บริษัทฯ พยายามลดความผันผวนจากความเสี่ยงที่อาจจะเกิดขึ้นจากกรณีดังกล่าว
โดยการบริหารโครงสร้างรายได้โดยปรับสัดส่วนการรับงานก่อสร้างให้สอดคล้องและเหมาะสมทั้งงานในส่วนของภาครัฐและภาคเอกชน

ความเสี่ยงเนื่องจากระยะเวลาในการที่บริษัทฯ ได้รับงานสัญญาใหม่

รายได้ส่วนใหญ่ของบริษัทฯ มาจากการปฏิบัติงานตามสัญญางานก่อสร้างที่ประมูลได้ซึ่งบริษัทฯ
ไม่สามารถคาดการณ์ได้ว่าบริษัทฯ จะได้รับงานใหม่หรือไม่และเมื่อใด
เนื่องจากจะต้องมีเวลาในการประมูลงาน พร้อมทั้งขั้นตอนการคัดเลือกผู้ที่ได้รับงานนานและซับซ้อน
ดังนั้นผลการดำเนินงานและกระแสเงินสดของบริษัทฯ
จึงมีความผันผวนตามจังหวะเวลาในการได้รับงานตามสัญญาใหม่
และปริมาณงานคงเหลือในมือที่ต้องทำตามสัญญาเดิม

ความเสี่ยงที่อาจต้องรับผิดในกิจการร่วมค้า

ในบางโครงการโดยเฉพาะโครงการขนาดใหญ่มีมูลค่าของงานสูง บริษัทฯ
จะเข้าร่วมในกิจการร่วมค้า (Joint Venture) เพื่อยกระดับคุณสมบัติในการเข้าร่วมประมูลงาน
ลดความเสี่ยงด้านการเงินและการดำเนินงาน
ซึ่งคงเหลือเพียงความเสี่ยงที่ต้องร่วมรับผิดชอบในกิจการร่วมค้า
ในกรณีที่ผู้ร่วมงานในกิจการร่วมค้าไม่สามารถดำเนินงานหรือปฏิบัติตามเงื่อนไขของสัญญาก่อสร้างได้
บริษัทฯ พยายามลดความเสี่ยงด้านนี้ ด้วยการวิเคราะห์ประวัติข้อมูลต่าง ๆ
และชื่อเสียงของบริษัทคู่ค้าที่จะร่วมงานในกิจการร่วมค้าด้วยอย่างระมัดระวังและรอบคอบก่อนตัดสินใจเข้าร่วมในกิจการร่วมค้า
(Joint Venture) ทุกครั้ง